CELEX: 32022D0391
Language: et
Date: 2022-03-03 00:00:00
Title: Nõukogu otsus (EL) 2022/391, 3. märts 2022, Euroopa Liidu nimel võetava seisukoha kohta narkootiliste ainete komisjoni 65. istungjärgul seoses ainete kandmisega 1961. aasta narkootiliste ainete ühtse konventsiooni, mida on muudetud 1972. aasta protokolliga, ja 1971. aasta psühhotroopsete ainete konventsiooni nimekirjadesse

9.3.2022   
               
               
                  ET
               
               
                  Euroopa Liidu Teataja
               
               
                  L 79/27
               
            
         NÕUKOGU OTSUS (EL) 2022/391,
         3. märts 2022,
         Euroopa Liidu nimel võetava seisukoha kohta narkootiliste ainete komisjoni 65. istungjärgul seoses ainete kandmisega 1961. aasta narkootiliste ainete ühtse konventsiooni, mida on muudetud 1972. aasta protokolliga, ja 1971. aasta psühhotroopsete ainete konventsiooni nimekirjadesse
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 83 lõiget 1 koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Ühinenud Rahvaste Organisatsiooni (ÜRO) 1961. aasta narkootiliste ainete ühtne konventsioon, mida on muudetud 1972. aasta protokolliga (edaspidi „narkootiliste ainete konventsioon“), jõustus 8. augustil 1975.
                  
               
                     (2)
                  
                  
                     Narkootiliste ainete konventsiooni artikli 3 kohaselt võib narkootiliste ainete komisjon otsustada lisada kõnealusele konventsioonile lisatud nimekirjadesse uusi aineid. Nimetatud komisjon võib nimekirju muuta üksnes vastavalt Maailma Terviseorganisatsiooni (WHO) soovitustele, kuid ta võib ka otsustada WHO soovitatud muudatusi mitte teha.
                  
               
                     (3)
                  
                  
                     ÜRO 1971. aasta psühhotroopsete ainete konventsioon (edaspidi „psühhotroopsete ainete konventsioon“) jõustus 16. augustil 1976.
                  
               
                     (4)
                  
                  
                     Psühhotroopsete ainete konventsiooni artikli 2 kohaselt võib narkootiliste ainete komisjon WHO soovitustele tuginedes otsustada lisada kõnealuse konventsiooni nimekirjadesse uusi aineid või neid sealt välja jätta. Nimetatud komisjonil on laialdane kaalutlusõigus võtta arvesse majanduslikke, sotsiaalseid, juriidilisi ja administratiivseid ja muid tegureid, kuid ta ei või käituda meelevaldselt.
                  
               
                     (5)
                  
                  
                     Narkootiliste ainete konventsiooni ja psühhotroopsete ainete konventsiooni nimekirjade muutmine mõjutab otseselt liidu õiguse kohaldamisala uimastikontrolli valdkonnas. Kõnealustele konventsioonide nimekirjades loetletud ainete suhtes kohaldatakse nõukogu raamotsust 2004/757/JSK (1). Seega võetakse kõnealustele konventsioonide nimekirjade iga muudatus otse üle liidu ühistesse normidesse.
                  
               
                     (6)
                  
                  
                     Narkootiliste ainete komisjon võtab vastu otsused kolme uue aine lisamise kohta narkootiliste ainete konventsiooni ja psühhotroopsete ainete konventsiooni nimekirjadesse oma 65. istungjärgul, mis toimub Viinis 14.–18. märtsil 2022.
                  
               
                     (7)
                  
                  
                     Liit ei ole narkootiliste ainete konventsiooni ja psühhotroopsete ainete konventsiooni osaline. Narkootiliste ainete komisjonis, kus selle 65. istungjärgul on hääleõigus 12 liikmesriigil, (2) on liidul hääleõiguseta vaatleja staatus. On vaja, et nõukogu annaks kõnealustele liikmesriikidele õiguse väljendada liidu seisukohta seoses ainete kandmisega kõnealuste konventsioonide nimekirjadesse, kuna sellised otsused uute ainete lisamise kohta konventsioonide nimekirjadesse kuuluvad liidu pädevusse.
                  
               
                     (8)
                  
                  
                     WHO on soovitanud lisada narkootiliste ainete konventsiooni I nimekirja kaks uut ainet ning psühhotroopsete ainete konventsiooni II nimekirja ühe uue aine.
                  
               
                     (9)
                  
                  
                     Euroopa Narkootikumide ja Narkomaania Seirekeskus jälgib kõiki Maailma Terviseorganisatsiooni narkosõltuvuse eksperdikomisjoni (edaspidi „eksperdikomisjon“) poolt läbi vaadatud ja WHO poolt nimekirja kandmiseks soovitatud aineid Euroopa Parlamendi ja nõukogu määruse (EÜ) nr 1920/2006 (3) tingimuste kohaselt kui uusi psühhoaktiivseid aineid.
                  
               
                     (10)
                  
                  
                     Eksperdikomisjoni hinnangu kohaselt on brorfiin (keemiline nimetus: 1-{1-[1-(4-bromofenüül)etüül]piperidiin-4-üül}-1,3-dihüdro-2H-bensimidasool-2-oon) sünteetiline opioid, mis sarnaneb teiste sünteetiliste opioididega, nagu morfiin ja fentanüül. Brorfiin võib olla konverteeritav besitramiidiks, mis on narkootiliste ainete konventsiooni I nimekirja kantud opioid. Brorfiinil raviotstarvet ei ole ning ravimi müügiluba ei ole talle antud. On piisavalt tõendeid selle kohta, et brorfiini kuritarvitatakse või selle kuritarvitamine on tõenäoline ning see võib endast kujutada rahvatervisealast ja sotsiaalset probleemi, mis annaks alust kehtestada aine suhtes rahvusvaheline kontroll. Seepärast soovitab WHO kanda brorfiini narkootiliste ainete konventsiooni I nimekirja.
                  
               
                     (11)
                  
                  
                     Brorfiini on leitud neljas liikmesriigis ja see on kontrollialune vähemalt kolmes liikmesriigis. Seda on seostatud ühe mittesurmava mürgistusega ning Euroopa Narkootikumide ja Narkomaania Seirekeskus jälgib seda praegu intensiivselt.
                  
               
                     (12)
                  
                  
                     Seetõttu peaks liidu seisukoht olema kanda brorfiin narkootiliste ainete konventsiooni I nimekirja.
                  
               
                     (13)
                  
                  
                     Eksperdikomisjoni hinnangu kohaselt on metonitaseen (keemiline nimetus: N,N-dietüül-2-(2-(4-metoksübensüül)-5-nitro-1H-benso[d]imidasool-1-üül)etaan-1-amiin) sünteetiline opioid, mis on struktuurilt sarnane isotonitaseeni ja etonitaseeniga, mis on mõlemad kantud narkootiliste ainete konventsiooni I nimekirja. Metonitaseeni on uuritud eelkliinilistes mudelites selle valuvaigistava toime pärast, kuid sel ei ole teadaolevat raviotstarvet. On piisavalt tõendeid selle kohta, et metonitaseeni kuritarvitatakse või selle kuritarvitamine on tõenäoline ning see võib endast kujutada rahvatervisealast ja sotsiaalset probleemi, mis annaks alust kehtestada aine suhtes rahvusvaheline kontroll. Seepärast soovitab WHO kanda metonitaseeni narkootiliste ainete konventsiooni I nimekirja.
                  
               
                     (14)
                  
                  
                     Metonitaseeni on leitud kolmes liikmesriigis ja see on kontrollialune vähemalt kolmes liikmesriigis. Seda on seostatud ühe surmajuhtumiga ning Euroopa Narkootikumide ja Narkomaania Seirekeskus jälgib seda praegu intensiivselt.
                  
               
                     (15)
                  
                  
                     Seetõttu peaks liidu seisukoht olema kanda metonitaseen narkootiliste ainete konventsiooni I nimekirja.
                  
               
                     (16)
                  
                  
                     Eksperdikomisjoni hinnangu kohaselt on eutüloon (keemiline nimetus: 1-(1,3-bensodioksool-5-üül)-2-(etüülamino)butaan-1-oon) sünteetiline katinoon, mis on keemiliselt struktuurilt ja farmakoloogilistelt omadustelt sarnased amfetamiinide ja katinoonidega, mis on juba rahvusvahelise kontrolli all. Seotud katinoonid, nagu metüüloon ja N-etüülnorpentüloon, on kantud psühhotroopsete ainete konventsiooni II nimekirja. Eutüloonil raviotstarvet ei ole ning ravimi müügiluba ei ole talle antud. On piisavalt tõendeid selle kohta, et eutülooni kuritarvitatakse või selle kuritarvitamine on tõenäoline ning see võib endast kujutada rahvatervisealast ja sotsiaalset probleemi, mis annaks alust kehtestada aine suhtes rahvusvaheline kontroll. Seepärast soovitab WHO kanda eutüloon psühhotroopsete ainete konventsiooni II nimekirja.
                  
               
                     (17)
                  
                  
                     Eutülooni on leitud 20 liikmesriigis ja see on kontrollialune vähemalt kahes liikmesriigis. Seda on seostatud ühe mittesurmava mürgistusega ja avastatud kolmes bioloogilises proovis, mida seostatakse tõsiste kõrvalnähtudega. Eutüloon on Euroopa Narkootikumide ja Narkomaania Seirekeskuse intensiivse järelevalve all.
                  
               
                     (18)
                  
                  
                     Seetõttu peaks liidu seisukoht olema kanda eutüloon psühhotroopsete ainete konventsiooni II nimekirja.
                  
               
                     (19)
                  
                  
                     On asjakohane määrata kindlaks liidu nimel võetav seisukoht narkootiliste ainete komisjonis, kuna otsused, mis tehakse kolme kõnealuse aine nimekirjadesse kandmise kohta, mõjutavad otseselt liidu õiguse sisu, nimelt raamotsust 2004/757/JSK.
                  
               
                     (20)
                  
                  
                     Liidu seisukohta väljendavad ühiselt liidu huvides tegutsedes liikmesriigid, kes on narkootiliste ainete komisjoni liikmed.
                  
               
                     (21)
                  
                  
                     Raamotsus 2004/757/JSK on Taanile siduv ja seepärast osaleb ta käesoleva otsuse vastuvõtmisel ja kohaldamisel.
                  
               
                     (22)
                  
                  
                     Raamotsus 2004/757/JSK on Iirimaale siduv ja seepärast osaleb ta käesoleva otsuse vastuvõtmisel ja kohaldamisel,
                  
               ON VASTU VÕTNUD KÄESOLEVA OTSUSE:
         
            Artikkel 1
            Seisukoht, mille liikmesriigid võtavad liidu nimel narkootiliste ainete komisjoni 65. istungjärgul, mis toimub 14.–18. märtsil 2022 ja kus kõnealusel organil palutakse võtta vastu otsused ainete lisamise kohta ÜRO 1961. aasta narkootiliste ainete ühtse konventsiooni, mida on muudetud 1972. aasta protokolliga, ja ÜRO 1971. aasta psühhotroopsete ainete konventsiooni nimekirjadesse, põhineb käesoleva otsuse lisal.
         
         
            Artikkel 2
            Artiklis 1 osutatud seisukohta väljendavad liikmesriigid, kes on narkootiliste ainete komisjoni liikmed, tegutsedes ühiselt liidu huvides.
         
         
            Artikkel 3
            Käesolev otsus on adresseeritud liikmesriikidele kooskõlas aluslepingutega.
         
         
            Brüssel, 3. märts 2022
            
               
                  Nõukogu nimel
               
               
                  eesistuja
               
               G. DARMANIN
            
         
         
            (1)  Nõukogu 25. oktoobri 2004. aasta raamotsus 2004/757/JSK, millega kehtestatakse miinimumeeskirjad ebaseadusliku uimastiäri kuriteokoosseisu ja karistuste kohta (ELT L 335, 11.11.2004, lk 8).
         
            (2)  Austria, Belgia, Hispaania, Itaalia, Leedu, Madalmaad, Poola, Prantsusmaa, Rootsi, Saksamaa, Sloveenia ja Ungari.
         
            (3)  Euroopa Parlamendi ja nõukogu 12. detsembri 2006. aasta määrus (EÜ) nr 1920/2006 Euroopa Narkootikumide ja Narkomaania Seirekeskuse kohta (ELT L 376, 27.12.2006, lk 1).
      
      
         
            LISA
            Seisukoht, mille võtavad liikmesriigid, kes on narkootiliste ainete komisjoni liikmed, tegutsedes ühiselt liidu huvides narkootiliste ainete komisjoni 65. istungjärgul 14.–18. märtsil 2022:
            
                        1)
                     
                     
                        brorfiin tuleb lisada 1961. aasta narkootiliste ainete ühtse konventsiooni, mida on muudetud 1972. aasta protokolliga, I nimekirja;
                     
                  
                        2)
                     
                     
                        metonitaseen tuleb lisada 1961. aasta narkootiliste ainete ühtse konventsiooni, mida on muudetud 1972. aasta protokolliga, I nimekirja;
                     
                  
                        3)
                     
                     
                        eutüloon tuleb lisada 1971. aasta psühhotroopsete ainete konventsiooni II nimekirja.